URDHËR
Nr. 33, datë 12.2.2026

PËR DELEGIM KOMPETENCASH

[bookmark: _GoBack]Në mbështetje dhe në zbatim të neneve 28 dhe 29 të ligjit nr. 44/2015 “Kodi i Procedurave Administrative i Republikës së Shqipërisë”, të ndryshuar; neneve 13 dhe 20 të ligjit nr. 84/2016, “Për rivlerësimin kalimtar të gjyqtarëve dhe prokurorëve në Republikën e Shqipërisë”; të nenit 7, pika 2, germa “a”, dhe nenit 30, pika 1, germa “a”, e rregullores “Për veprimtarinë e Kolegjit të Posaçëm të Apelimit të Gjykatës Kushtetuese”, të ndryshuar; dhe nenit 17 të rregullores “Për organizimin e funksionimin e personelit dhe administrimin e dokumentacionit të Kolegjit të Posaçëm të Apelimit”, në funksion të mbarëvajtjes së veprimtarisë administrative dhe të zbatimit të detyrimeve të parashikuara në kuadrin ligjor në fuqi,

URDHËROJ:

1. Delegimin te Sekretari i Përgjithshëm, znj. Alketa Çeli, të kompetencave të titullarit të Kolegjit të Posaçëm të Apelimit, për nënshkrimin e shkresave, si më poshtë: 
a) Komunikime me institucionet dhe me palët e procesit gjyqësor në kuadër të juridiksionit të rivlerësimit dhe të juridiksionit disiplinor, që lidhen me ankimet dhe/ose kërkesat e parashikuara në nenet 5 dhe 17 të ligjit nr. 84/2016 “Për rivlerësimin kalimtar të gjyqtarëve dhe prokurorëve në Republikën e Shqipërisë”, si dhe në nenin 15 të rregullores “Për veprimtarinë e Kolegjit të Posaçëm të Apelimit të Gjykatës Kushtetuese”, të ndryshuar.
b) Komunikime që lidhen me kërkesat për informacion, drejtuar institucionit në kuadër të së drejtës për informim, denoncimet nga publiku, si dhe çdo kërkesë tjetër drejtuar Kolegjit nga personat e interesuar, institucionet, media dhe publiku.
c) Komunikime me Ministrinë e Financave, Degën e Thesarit, apo institucione të tjera, në kuadër të kompetencave të Sekretarit të Përgjithshëm, në cilësinë e Nëpunësit Autorizues dhe Titullarit të Autoritetit Kontraktor të Kolegjit të Posaçëm të Apelimit. 
2. Përjashtimisht sa përcaktohet në pikën 1, komunikimet drejtuar Operacionit Ndërkombëtar të Monitorimit, Presidentit të Republikës, Kuvendit të Shqipërisë, Kryeministrit, ministrave, titullarëve të institucioneve kushtetuese, përfaqësive diplomatike, nënshkruhen nga kryetari i Kolegjit.
3. Znj. Alketa Çeli nuk mund t’i nëndelegojë këto kompetenca.
4. Kryetari i Kolegjit të Posaçëm të Apelimit do të mbikëqyrë realizimin e kompetencave të deleguara, si dhe do të revokojë çdo akt që nuk do të jetë në përputhje me fushën e veprimtarisë së institucionit.
5. Delegimi i kompetencave mbaron me shfuqizimin e aktit të delegimit.
6. Për zbatimin e këtij urdhri ngarkohet Sekretarja e Përgjithshme dhe të gjithë punonjësit e Kolegjit të Posaçëm të Apelimit.
Ky urdhër hyn në fuqi menjëherë dhe botohet në Fletoren Zyrtare.

